ITNS เคาะราคาไอพีโอ 3.89 บ. เปิดจอง 12,17-18 ต.ค.นี้
“อินเตอร์เนชั่นแนล เน็ตเวิร์ค ซิสเต็ม” หรือ ITNS เคาะราคาขายไอพีโอ 3.89 บ. พร้อมเปิดจองซื้อ 12,17-18 ต.ค.65 ระดมทุนขยายธุรกิจ
“อินเตอร์เนชั่นแนล เน็ตเวิร์ค ซิสเต็ม” หรือ ITNS เคาะราคาขายไอพีโอ 3.89 บ. พร้อมเปิดจองซื้อ 12,17-18 ต.ค.65
11 ต.ค. 2565

บริษัท อินเตอร์เนชั่นแนล เน็ตเวิร์ค ซิสเต็ม จำกัด (มหาชน) หรือ ITNS ระบุว่า กำหนดราคาเสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 70,000,000 หุ้น มูลค่าที่ตราไว้หุ้นละ 1.00 บาท ในราคาเสนอขายหุ้นละ 3.89 บาทให้แก่ประชาชนทั่วไป ซึ่งรวมถึงผู้มีอุปการคุณไม่เกิน 63,000,000 หุ้น กรรมการ ผู้บริหาร และพนักงานของบริษัท ไม่เกิน 7,000,000 หุ้น โดยอาจจัดสรรหุ้นส่วนเกิน 10,000,000 หุ้น ระยะเวลาจองซื้อวันที่ 12 และ 17-18 ต.ค.65
โดยการกำหนดราคาเสนอขายหุ้นสามัญต่อประชาชนในครั้งนี้พิจารณาจากอัตราส่วนราคาต่อกำไรสุทธิต่อหุ้น (P/E) ทั้งนี้ ราคาหุ้นสามัญที่เสนอขายที่ 3.89 บาทต่อหุ้น คิดเป็น P/E ที่ 19.70 เท่า โดยคำนวณจากกำไรสุทธิใน 4 ไตรมาสล่าสุด (ตั้งแต่วันที่ 1 ก.ค.64-30 มิ.ย.65) ซึ่งเท่ากับ 43.44 ล้านบาท หารด้วยจำนวนหุ้นสามัญภายหลังจากการเสนอขายหุ้นในครั้งนี้รวม 220 ล้านหุ้น ได้กำไรสุทธิต่อหุ้นเท่ากับ 0.1975 บาท (Fully Diluted Earnings per Share)
อย่างไรก็ตาม อัตราส่วนราคาหุ้นต่อกำไรสุทธิต่อหุ้นเฉลี่ย (P/E Ratio) ของ บริษัท เดอะแพรคทิเคิลโซลูชั่น จำกัด (มหาชน) หรือ TPS ซึ่งเป็นบริษัทจดทะเบียนที่ดำเนินธุรกิจคล้ายคลึงกับการประกอบธุรกิจของบริษัทที่คำนวณจากค่าเฉลี่ยของอัตราส่วน P/E ย้อนหลัง 1 ปี ตั้งแต่วันที่ 1 ก.ค.64-30 มิ.ย.65 เท่ากับ 22.15 เท่า
สำหรับวัตถุประสงค์การใช้เงินที่ได้จากการเสนอขายหลักทรัพย์ในครั้งนี้ประมาณ 253.98 ล้านบาท เพื่อเป็นเงินลงทุนในบริษัทที่ดำเนินธุรกิจที่เกี่ยวข้อง 40 ล้านบาท, ขยายธุรกิจให้เช่าอุปกรณ์ 60 ล้านบาท และ ใช้เป็นเงินทุนหมุนเวียนในการดำเนินธุรกิจของบริษัทฯ 153.98 ล้านบาท
โดย ITNS ประกอบธุรกิจด้านเทคโนโลยีสารสนเทศ และการสื่อสาร โดยเป็นผู้ออกแบบและติดตั้งระบบเครือข่ายและระบบสื่อสารอย่างครบวงจร (System Integrator) พร้อมทั้งจำหน่ายอุปกรณ์ที่ใช้ในงานเทคโนโลยีสารสนเทศและการสื่อสาร การให้บริการซ่อมแซมและบำรุงรักษาอุปกรณ์ และการให้เช่าอุปกรณ์ แบ่งกลุ่มธุรกิจเป็น 3 ประเภท ดังนี้
1.ธุรกิจจำหน่ายและติดตั้งอุปกรณ์ที่เกี่ยวข้องกับระบบเทคโนโลยีสารสนเทศและการสื่อสาร ประกอบด้วย งานออกแบบ ติดตั้ง พร้อมทั้งจำหน่ายอุปกรณ์ที่เกี่ยวข้องกับระบบเทคโนโลยีสารสนเทศ และการสื่อสาร เพื่อนำเสนอผลิตภัณฑ์และบริการอย่างครบวงจรให้แก่ลูกค้า แบ่งออกเป็น 6 ประเภท คือ ระบบเครือข่ายโครงสร้างพื้นฐาน (Network Infrastructure), ระบบรักษาความปลอดภัยทางด้านคอมพิวเตอร์ (Cyber Security), ระบบศูนย์ควบคุมข้อมูล (Data Center), ระบบการติดต่อสื่อสารแบบครบวงจร (Collaboration), ระบบการเชื่อมต่อแบบไร้สาย (Wireless LAN) และ ระบบการบริหารจัดการเครือข่าย (Network Management)
2.ธุรกิจให้บริการซ่อมแซม และบำรุงรักษาอุปกรณ์ ภายหลังจากการติดตั้งอุปกรณ์ที่เกี่ยวข้องกับระบบเทคโนโลยีสารสนเทศ และการสื่อสารเรียบร้อยแล้วบริษัทยังให้บริการซ่อมแซม และบำรุงรักษาอุปกรณ์ที่เกี่ยวข้องกับระบบเทคโนโลยีสารสนเทศ และการสื่อสารแก่ลูกค้าให้อยู่ในสภาพที่พร้อมใช้งานตามเงื่อนไขที่ลูกค้ากำหนด เพื่อให้ลูกค้าสามารถดำเนินธุรกิจได้อย่างต่อเนื่อง
3.ธุรกิจให้เช่าอุปกรณ์ โดยบริษัทสามารถเสนอทางเลือกบริการให้เช่าอุปกรณ์ที่เกี่ยวข้องกับระบบเทคโนโลยีสารสนเทศ และการสื่อสารสำหรับลูกค้าที่ไม่ต้องการลงทุนในอุปกรณ์เป็นของตนเอง แต่มีความจำเป็นที่จะต้องใช้อุปกรณ์ดังกล่าว